

<http://kfum-hoeruphav.gruppesite.dk/>

 **Alle spejdere med familie ønskes**

 **GODT NYTÅR**

Et år, som vil byde på masser af gode oplevelser, lige fra de ugentlige møder til diverse arrangementer, turneringer, weekendture og ikke mindst Spejdernes Lejr 2017 på Kær Vestermark, som vi godt kan begynde at glæde os til. Husk **forhåndstilmeldingen** senest den
15. januar, udsendt på mail lige før jul.

**Spejdermøderne** starter i uge 2 til sædvanlige tider.

Bævernes møde den 9. jan. er ændret. Det er i spejderhytten.

Er bladet Grønfoder blevet væk, kan programmerne ses på vores nye hjemmeside under de enkelte enheder. Se også vores Facebook gruppe, som I alle kan ønske optagelse i.

**Nytårsparaden** er det første fællesarrangement i det nye år. Det er her, vi ALLE mødes og kan vise, at vi er mange grønne spejdere i Høruphav. **Se indbydelsen på modsatte side.**

**Året 2016** har været et godt spejderår. I årets løb har der været mange forskellige aktiviteter og arrangementer:

Det største var vores 40 års jubilæum i august, hvor vi havde en fantastisk dag med rigtig mange besøgende, tidligere og nuværende spejdere samt spejdervenner fra nær og fjern.

Derudover fastelavnsfest med valg til grupperådet, bæver/ulve-turnering i Varnæs med tema Fængsel, Detektivlejr på Houens Odde og spejder/senior-tur til Kandersteg i Schweiz.

I september var der Projekt Spejder i Gråsten v/Rinkenæs gruppe. I november fulgte juleweekend med julehygge, god mad og fremstilling af gevinster til julemarkedet, som derefter igen i år gav et fint overskud til gavn for vort fremtidige spejderarbejde. Mange har også hjulpet til ved Nordals Festival, hvorfra indtægterne ligeledes gavner spejderarbejdet.

Alt i alt har året været fyldt med oplevelser, som vi kan mindes med glæde.

Vi vil gerne benytte lejligheden her til at sige en stor tak til alle, som på forskellig
vis har bidraget til et godt spejderår og ikke mindst et godt julemarked.

**Igen indsamler vi brugte juletræer lørdag den 7.januar 2017.**

Vi har uddelt poser til betaling i de områder, vi kører i. Vi vil meget gerne have nogle
flere spejdere, forældre og biler med trailer. Vi mødes ved hytten kl. 9.15 og fordeler ruterne. Jo flere vi er, desto før er vi færdige. Vi slutter af med en lille frokost.

Husk også at lægge jeres eget juletræ ud.

Vi glæder os til at se alle spejdere igen, og tag gerne en kammerat med til et godt, nyt spejderår 2017. Rigtig godt nytår til alle!



Stor spejderhilsen fra Grupperåd og Ledere

**Husk:** **SPEJD’ ER SEJT HOS KFUM-SPEJDERNE I HØRUPHAV**

**VEND**